Burgula Ramakrishna Rao

Burgula Ramakrishna Rao (født 13. mars 1899 i Padakallu i Kalwakurthi i distriktet Mahabubnagar, død 14. september 1967) var en indisk politiker for Hyderabad State Congress og Kongresspartiet. Han var den første og siste valgte førsteminister i delstaten Hyderabad, guvernør i Kerala og Uttar Pradesh, samt medlem av Rajya Sabha.Burgula: statesman and versatile administrator , The Hindu, 11. mars 2003.

 Bakgrunn 
Han fikk utdannelse Fergusson College i Pune og studerte juss ved University of Bombay, der han gikk ut i 1923. Han arbeidet deretter som advokat i Hyderabad, som da var en fyrstestat.

 Politisk engasjement i staten Hyderabad 
Rao ble på 1920-tallet med i Andrha Jana Sangh, en kulturell og sosial organisasjon for staten Hyderabads telugutalende befolkning.Lucien D. Benichou: From Autocracy to Integration: Political Developments in Hyderabad State (1938–1948), Hyderabad: Orient Longman, 2000, s. 36. På 1930-tallet ble hans engasjement mer politisk. Han gikk i 1933 med i Nizam's Subjects' League, også kalt Mulki League, en organisasjon som forente hydarabadiske hinduer og muslimer i opposisjon mot innflyttere fra andre deler av India.Benichou, s. 40. I 1938 ble Rao en av grunnleggerne av Hyderabad State Congress (HSC), der hovedsakelig hinduer var med.Benichou, s. 56. HSC ble forbudt av myndighetene. Rao ble flere ganger fengslet for sin opposisjon mot nizamens styre.

HSC ble tillatt i 1946, fortsatte sin kritikk av nizamens styre og kjempet for at Hyderabad skulle forenes med et selvstendig India. Rao tilhørte partiets moderate fløy.Benichou, s. 177. 

 Delstatspolitiker 
Etter at India innlemmet staten Hyderabad med militærmakt i 1948, ble Rao i 1950 utpekt til finans- og utdanningsminister i den første sivile regjeringen under ledelse av M. K. Vellodi.

Etter det første delstatsvalget i 1951 ble han i 1952 førsteminister i delstatsregjeringen. Blant de fremste sakene hans var jordreform og dannelsen av delstaten Andhra Pradesh, som i 1956 forente Telangana med andre telugutalende områder i én territoriell enhet.

 Guvernør og rikspolitiker 
Rao var fra 1956 til 1960 guvernør i Kerala og fra 1960 til 1962 guvernør i Uttar Pradesh. Rao ble så valgt til overhuset i Indias parlament, Rajya Sabha, der han satt fra 1962 til 1966.

 Referanser 

Kategori:Hyderabad (fyrstestat)
Kategori:Andhrapolitikere
Kategori:Personer fra Nagarkurnool District i Telangana
Kategori:Fødsler i 1899
Kategori:Dødsfall i 1967